Nykøbing F 4/3/2015

**Planlægning af lærernes arbejdstid.**

*Henvisning til efterfølgende artikel fra Politiken 19/2/2015: ”Skoleledere kritiserer fleksibel ferie for lærerne”*

Problemstilling:

Allerede i indeværendes skoleår oplever skolerne, at mange undervisningslektioner dækkes af vikarer. Og det ikke kun på grund af sygdom.

Lærerfravær på arbejdsdage skyldes mange andre faktorer end sygdom:

* Efter- videreuddannelse, omsorgs- og seniordage, afvikling af merarbejde og endelig vil der efter forligets eventuelle vedtagelse kunne forekomme et forøget fravær på grund af retten til afholdelse af 6. ferieuge på arbejdsdage.
* Alle fraværsdage er berettigede, aftalte og nødvendige fraværsdage. De er altså et vilkår, som vi som arbejdsgiver og arbejdstager skal finde ud af at dagligdagen til at fungere med.

Udfordringer:

* Ved afholdelse af 6. ferieuge, et efteruddannelsesforløb og evt. omsorgsdage, kan en lærer være væk fra skolen på normale skoledage 10 til 20 dage på et skoleår. Bare afholdelse af 6. ferieuge forandrer skoleåret fra 40 uger til 39 for læreren.
* Ved et ”normalt” planlagt skoleår vil læreren og eleverne altså miste mange fælles undervisningstimer, miste kontinuiteten i undervisningen.
* Når der bruges midlertidige vikarer, vil der typisk ske et afbræk i den normale undervisning, og der er stor risiko for fald i undervisningens kvalitet.
* Det er en ekstra belastning, hvis den lærer der er væk fra undervisningen skal forberede undervisning for vikaren – og efterfølgende evaluere på den undervisning, der har fundet sted.
* Dårlig samvittighed over at være væk fra sine elever i forbindelse med 6. ferieuge vil kunne forekomme.
* Lærere der er tilbage på skolen kan let blive belastet af at hjælpe de vikarer, der indkaldes til skolen.
* En hidtil anvendt praksis ved afholdelse af 6. ferieuge har været at lærerne i teamet skal ”dække hinanden” – uden at de er planlagt med den nødvendige resurse.
* På nogle skoler har også været anvendt den praksis, at lærere blev sat til at være vikarer i deres planlagte forberedelsestid.

*De to sidstnævnte tilfælde burde være udelukket ved vedtagelse af OK15 forliget ifølge bilag 1.1.*

Ovenstående udfordringer kan være bekymrende for kvaliteten af undervisningen, lærernes arbejdsmiljø og om de resurser skolen har til rådighed anvendes rigtigt.

**Tanker om løsninger på udfordringerne:**

Optimale forudsætninger:

* Når en lærer ikke er på skolen på grund af planlagt fravær (altså 6.ferieuge, efteruddannelse mm.), skal det ikke berøre andre end læreren selv. Altså skal hverken elever eller kolleger skal være berørt af fraværet.
* Ved planlagt fravær skal eleverne møde deres sædvanlige lærere.
* På fraværsdage fra skolen, skal der altså ikke være placeret nogen form for arbejdsopgaver.
* Resurserne er/skal være til stede i skolens økonomi. (6. ferieuge = økonomiske resurser mm.)

Mulige løsninger:

Claus Hjortdal – formand for skolelederforeningen udtaler i artiklen, at ”skolen kan planlægge sig ud af det” fordi ”der er midler til at købe vikarer eller på store skoler, at ansætte en lærer mere”.

Lad os forsøge at tænke:

* Faste lærere i stedet for vikarer
* Planlægning af den enkelte lærers undervisning så vidt muligt kun på tilstedeværelsesdage – altså uddannelse, 6. ferieuge mm. fratrukket
* Undervisnings- og opgavemængden afpasses efter den tid/de dage læreren har til rådighed på skolen
* Forskellige skemaer i uger/perioder

**Men kan der overhovedet planlægges efter ovenstående problemstillinger, udfordringer og mulige løsninger – og hvem skal/kan gøre det?**

Planlægning/skemalægning før skoleåret af kendte faktorer:

De antal dage og deres placering, der er bekendt før ferien kan på forhånd lægges ind:

*F.eks.: En lærer der vælger at afholde tre seniordage skal planlægges med at være på arbejde 200 skoledage minus 3 fastlagte altså 197 dage. Det skal og vil få betydning for hvor mange arbejdsopgaver vedkommende kan tildeles.*

*F.eks.: Der undervises normalt 200 skoledage. En lærer vælger og får mulighed for at afholde 6. ferieuge i uge 43.*

*Det betyder at læreren skal have al sin undervisning og andre opgaver placeret på 39 uger og være opgavefri i uge 43*

*F.eks.: En lærer skal på efter/videreuddannelse 20 torsdage i efteråret. Lærerens undervisningsforpligtigelse og andre arbejdsopgaver kan kun udføres på fire dage i den periode.*

Så ved man, hvor mange dage og hvornår læreren kan arbejde på skolen og lærerens undervisningsmængde og andre opgaver kan/skal altså tilpasses det antal tilstedeværelsesdage, læreren har.

Planlægning/skemalægning i løbet af skoleåret af kendte begivenheder (omsorgsdage, 6. ferieuge mm.):

Principperne i forrige afsnit kan stadig være gældende, især hvis man har flere skemaperioder, ”flydende skemaer”

Hvem skal gøre det og for hvem skal det gælde?

Skemalægning efter ovenstående principper kan foregå som nu – af en skemalægger, ledelsen eller af de enkelte afdelinger/team.

Principperne kan naturligvis være svære/umulige at følge, derfor kan man måske forsøge sig i mindre omfang i et team, en afdeling eller på en skole, der før har arbejdet med fleksibel planlægning.

Udfordringer:

Der kan ikke laves et skema, der tager udgangspunkt i, at alle lærere er til stede alle dage – som det ofte sker i dag.

Antallet af lærere kan altså ikke kun optælles efter et regneark(normering), men alle faktorer skal nødvendigvis indregnes – 6. ferieuge, efter- videreuddannelse mm.

Lederen (evt. team) må så vidt muligt danne sig et overblik over hvilke lærere, der er til stede på hvilke dage, inden elevernes undervisning planlægges.

Elevernes skemaer vil være forskellige i flere perioder.

Der skal udarbejdes løbende statistik på lærernes tid og på elevernes undervisning i alle fag.

Andre problemstillinger og initiativer i forbindelse med skoleårets planlægning(sikkert ikke udtømmende):

Tilrettelæggelsen af den daglige arbejdstid

Indregning af/tage højde for tid til f.eks. lejrskole på planlægningstidspunktet, så lærerne ikke efterfølgende skal ”afvikle” den ekstra forbrugte tid i den tid, der er til rådighed uden for undervisningslektionerne.

Henrik Hansen

**Skoleledere kritiserer fleksibel ferie til lærerne**

Politiken Sektion 1 Side 7 (DANMARK)

19. februar 2015 636 ord Id: e4d73d61

JACOB FUGLSANG, UDDANNELSESREDAKTØR

FOLKESKOLEN

Det vil give ringere undervisning og flere vikartimer, at lærerne nu får ret til at holde ferie i undervisningstiden, siger skoleledere

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Flere vikartimer og dårligere undervisning.

Det bliver ifølge skoleledere resultatet af, at lærerne ioverenskomsten med Kommunernes Landsforening får ret til holde den sjette ferieuge i løbet af de 200 dage, et skoleår består af.

»Den sjette ferieuge vil betyde færre arbejdsdage og vil betyde dårligere kvalitet«, siger Peter Aksten, der er skoleleder på Korsager Skole i København.

Selv om han erkender, at det er et vilkår, som skolen må affinde sig med, er han bekymret.

Problemet forværres af, at skolerne netop nu oplever, at mange lærere er på efteruddannelse.

Bo Pedersen, der formand for Skolelederforeningen i Holbæk og skoleleder på Engskovsskolen, har samme oplevelse.

»Det er svært, når lærerne er meget væk. Lærermanglen gør det samtidig svært at hente vikarer ind, og de små skoler er meget sårbare over for vikardækning«, siger han og peger på, at fraværet sender et forkert signal til forældrene.

»Det kan svække tilliden til skolen. For det er vanskeligt at overbevise forældrene om, at undervisningen er udbytterig, når klassens dansk-eller matematiklærer er på ferie og ikke selv læser timen«, siger han.

Eksperter peger også på, at det giver problemer, når lærere er væk.

»Den kraftigt voksende vikardækning er et af de rigtigt store problemer i skolen.

Vikarer er en af de fem faktorer, som eleverne selv peger på. Når der er vikarer, smuldrer klassens sammenhold, og så føler eleverne sig ikke længere inkluderet«, siger professor Lars Qvortrup fra Institut for Læring og Filosofi.

Forskningschef Andreas Rasch-Christensen fra VIA University College siger, at den sjette ferieunge kan give problemer på kort sigt, fordi der netop nu er mange fraværende lærere. Men på længere sigt siger han, at skolerne kan planlægge sig ud af problemet.

Formanden for Skolelederforeningen, Claus Hjortdal, erkender medlemmernes bekymring over, at efteruddannelse, sygdom og nu ferie fører til mere fravær. Desuden kender han godt problemet med at skaffe vikarer i nogle dele af landet.

»Det kan ikke undgås, at der bliver mere fravær på mange skoler. Sådan er det.

Det rammer altid skolen hårdere end andre arbejdspladser, fordi vi kun har 200skoledage, hvor vi har eleverne«, siger han.

»Jeg vil ikke kun se den negative side.

Skolelederne kan jo lægge ferieugen ind i planlægningen, fordi lærerne skal oplyse før 1. maj, om de vil holde ferie eller vil have penge udbetalt. Der vil derfor være midler til at købe vikarer for, og hvis det er en stor skole endda penge til at ansætte en lærer mere, så skolen kan planlægge sig ud af det«, siger Claus Hjortdal.

Formanden for Danske Skoleelever, Miranda Wernay Dagsson, er bekymret.

»Det må ikke føre til lappeløsninger og mere vikardækning. Skolelederne skal sørge for, at det ikke bliver resultatet. Hvis det ender med noget rod, hvor lærere tager meget fri, bliver det ikke optimalt«, siger hun og erklærer samtidig, at det »er megafedt, at KL ogLærerforeningen har landet overenskomsten, så vi endelig kan få lidt ro på det hele«. Fra KL's side er meldingen, at den sjette ferieuge bliver endnu en opgave påskoleledernes bord.

»Det har længe været et stort ønske fra lærerne at få normaliseret ferien, og det ønske har vi nu imødekommet. Det kræver selvfølgelig noget af skolelederne at få dette til at gå op i en højere enhed sammen med de mange andre opgaver, men jeg er sikker på, at vores kompetente skoleledere kan klare den opgave«, siger Michael Ziegler, der er formand for KL's lønog personaleudvalg, i en skriftlig kommentar.

jacob.fuglsang@pol.dk

Fakta: FAKTA NY AFTALE OM FERIE

I dag kan skolelederen beslutte, om den sjette ferieuge skal indregnes i arbejdstiden eller udbetales.

Fra næste skoleår vil lærere få ret til at afvikle feriedage på elevernes skoledage, hvislærerne stemmer ja til den nye overenskomst.

Læreren skal senest 1. maj meddele skolelederen, om han eller hun vil have feriedagene i skoleåret eller vil have pengene udbetalt.